Andreea Morega, o tânără din comuna Padeș, studentă la Facultatea de Medicină din Timișoara, a fost ucisă de iubitul ei, cu care avea o relație de 3-4 luni, cu mai multe lovituri de cuțit.
Fata a fost găsită fără viață de colegele ei de apartament, alături de care locuia într-o locuință închiriată.
Suspectul principal în acest caz este iubitul ei, un tânăr din Caras-Severin, care a fost prins și dus la audieri. El este fiul proprietarei apartamentului în care a fost găsită iubita sa și era student la aceeași facultate, în anul 3, dar făcea în paralel și Teologia. Mirel Dragomir are 23 de ani.
Cei doi erau într-o relație din 2023, dar în ultima vreme au existat mai multe certuri. Atacul tânărului ar fi fost din gelozie.
Potrivit Adevărul, în ultimul timp, însă, certurile dintre ei erau tot mai frecvente şi au culminat cu evenimentul din 22 martie.
Vineri, Mirel Dragomir a însoţit-o pe fată de la Facultatea de Medicină la locuinţa pe care o închiriase chiar de la mama lui. Aici a început scandalul atunci când Andreea Morega i-a spus că nu mai vrea să continue relaţia cu el. Mai întâi s-au certat, iar situaţia a devenit din ce în ce mai violentă, ajungându-se la bătaie. După ce fata l-a zgâriat pe faţă, tânărul a mers în bucătărie, de unde a revenit cu un cuţit, cu care a început să o lovească în mod repetat.
După ce a ucis-o cu sânge rece, a întins-o pe pat şi i-a aranjat părul în jurul gâtului. A încuiat uşa de la dormitor, pentru că tânăra împărţea apartamentul cu încă două colege, s-a spălat, s-a schimbat de haine şi a plecat. De fapt, chiar cele două colege au fost cele care au făcut macabra descoperire şi au alertat autorităţile.
Bărbatul fost descoperit de poliţişti ulterior în comuna Pojejena din judeţul Caraş-Severin şi dus la sediu pentru audieri. Aici el şi-a recunoscut fapta şi a spus că, pe fondul conflictului izbucnit între el şi fata care voia să-l părăsească, orbit de gelozie, a recurs la acest gest extrem.
Sâmbătă la prânz, Mirel Dragomir a ajuns în faţa procurorilor de la Parchetul de pe lângă Tribunalul Timiş. Aceştia au dispus arestarea lui preventivă pentru 30 de zile, fiind introdus în Centrul de Reţinere şi Arestare Preventivă al Inspectoratului de Poliţie Judeţean Timiș.
Rudele și vecinii sunt în șocați de cele întâmplate
Comunitatea din Padeș este devastată de vestea uciderii Andreei. "Era o fată foarte cuminte. Părinților nu le venea să creadă. Le-a venit rău", a spus o rudă.
O vecină are numai cuvinte frumoase la adresa tinerei ucise. "Era o fată cu zâmbetul pe buze, foarte frumoasă. Îmi pare tare rău. Era din fire veselă. Singură la părinți. A fost o fată exemplu peste tot".
Mariana Gabriela Tapirdea, fosta profesoară a tinerei, a postat un mesaj pe pagina de Facebook: "Andreea era copilul perfect pe care orice părinte l-ar fi dorit! Acum pentru părinții ei nu există cuvinte de consolare! Singurul lucru care ar putea fi spus e că ea era prea bună pentru lumea asta și Dumnezeu a vrut-o lângă el! Dumnezeu să te aibă în grija lui copil bun!".